WILLOW-JEAN PRIME (Labour—Northland): E te Māngai o te Whare, tēnā koe. Otirā, tēnā tātou katoa i roto i tēnei Whare o tātou i te ahiahi nei, mihi kau ana ki a tātou. He hōnore tēnei mōku te tū ki te kōrero e pā ana ki tēnei pire i tēnei rā. Engari, he āhua rerekē te āhua o te Whare i tēnei rā nā te mea kahore ngā hapū o Ahuriri i konei i roto i tēnei Whare ki te whakarongo ki ngā kōrero e pā ana ki a rātou, e pā ana ki ō rātou kerēme, me tēnei pire o rātou mahi i ngā tau maha kua pahure ake nei. E mōhio ana ahau kei konei rātou kei te Whare Pāremata engari kahore i roto i tēnei Whare. Nō reira, e mihi ana ki a koutou ngā hapū o Ahuriri e mātakitaki mai ana i runga i te pouaka whakaata, mātou e kōrero ana e pā ana ki tō pire, ki ō kerēme i tēnei ahiahi.